Ontdek Windhoek | Maroela Media
Man, twee vroue in huis in PE oorval
Interessante ou geboue is oral te sien tussen die moderne argitektuur Foto: Marianne Styan
Namibië is 'n land so wyd soos die Heer se genade.
Jy moet verkieslik meer as 'n week hier spandeer. As gevolg van die grootte van die land is die plekkies min en ver uitmekaar. Dus kan mens dikwels lang ente met die motor ry sonder om 'n ander siel te sien. Maak dus seker jy kies goeie geselskap om saam te gaan, anders kan dit 'n baie lang en stil vakansie raak…
Van motors gepraat. 'n Gewone sedan sal kan werk maar 'n gemaklike 4×4 is makliker om die grondpaaie mee aan te durf . Daar is basies net twee teerpaaie in die land. Een wat van noord na suid en een wat oos na wes loop. Die res is grondpaaie. Die grondpaaie is egter in 'n heel goeie toestand.
Ek het net 'n paar dae gehad om te kuier in die land en daarom het ek 'n toer van sentraal Namibië beplan. Die land is werklik wyd en daarom vat die ryery ook baie tyd. Ek wou nie die res afjaag net om te sê ek het die T-hemp gekry nie.
Ek het in Windhoek – die hoofstad – 'n paar dae vertoef en die stad en van die beste plekkies daar rondom verken. Windhoek het 'n andersheid aan hom wat moeilik is om te beskryf.
Dis nie jou tipiese kontemporêre stad met duisende hoë geboue wat voel dit wil jou dooddruk nie. Eintlik is die geboue só versprei dat dit meer voel soos 'n groot dorp. Dis gebou tussen heuwels en dus kan jy nie die werklike grootte van die stad skat deur net daardeur te ry of rond te kyk nie.
Die middestad is baie voetgangervriendelik en jy kan maklik met jou kamera daar invaar en na die belangrikste besienswaardighede gaan kyk – te voet. Die toerismekiosk (op die hoek van Independence en Fidle Castrostraat) verskaf verniet 'n stadskaart en jy kan hier sommer ook raad vra oor wat om te besoek.
Die bekende Windhoek-kudu Foto: Marianne Styan
Van die kiosk af kan jy dan 'n sirkelroete volg verby die Windhoek-kudu, Christchurch, Tintin Platse, Alte Feste en die Nasionale Museum van Geskiedenis. Al hierdie skatte bring jou opnuut onder die besef watter ryk geskiedenis die land en sy mense het.
Ek glo egter dat mense nie na dié land toe kom om in museums rond te hang nie. Dis 'n gevoelsland en net deur in die strate rond te drentel en die vriendelikheid van die mense te beleef, sal jou laat terugverlang as jy nie meer in Windhoek is nie.
Van my gunstelingplekkies was die Post Strasse met sy Afrika-straatstalletjies waar jy winskopies kan kry of interessante en mooi juwele of aandenkings.
Die hele stad is besaai met mooi outydse argitektuur wat tussen die indrukwekkende hedendaagse argitektuur versteek is.
Daar is 'n hele paar gastehuise en selfhelpplekkies in die stad. Dis egter nie altyd so maklik om dit op die internet op te spoor nie. Ek sal dus voorstel die beste manier is om deur 'n toeragent te bespreek of om die toerismekantoor self te skakel en jou behoeftes aan hulle te verduidelik.
Iets waarvan jy verseker nie 'n tekort sal hê in die stad nie, is kos. Hier is restaurante galore met ongelooflike lekker kos. Oor die algemeen is dit duurder as Suid-Afrikaanse restaurante, dalk omdat hulle meeste van hulle produkte moet invoer. Daar is wel Mugg &Bean's en Ocean Basket's beskikbaar met meer bekostigbare kos, maar ek sal voorstel dat jy nie te suinig is om kos te koop nie.
Jy gaan iets mis.
Plekke wat jou in ekstase sal hê met atmosfeer en lekker kos, net om 'n paar te noem, is Joe's Beerhouse, Luigi and the Fish, Govertman en Am Weinhouse.
Joe's Beerhouse met sy maltrapinterieur is 'n Duitse bierhuis met 'n Afrika-draai. Die Gemsbok-steak en die crêpe-nagereg was my gunstelinge. Geniet 'n bosveldvuur in die boma terwyl jy wag vir jou kos.
Dalk is die skaarsheid van die Gemsbok-steak in Suid-Afrika die rede hoekom dieselfde gereg met sy kumkwat-kaneelsous weereens my gunsteling was by Am Weinhouse. Die mooi uitsig oor Windhoek en die vreemde smaak-kombinasies van die topgehalte kok, is werklik 'n wenresep.
Laaste maar nie die minste nie, is die laaste moet-sien die N/a'an ku sê-diere-rehabilitasiesentrum 'n paar kilometer buite Windhoek. Die mense se liefde vir dier en natuur is aansteeklik en maak dat jy self ook wil begin diere verpleeg op jou voorstoep.
Daar is nog hope plekke wat ek wil uitsonder, maar ek sal dit vir jou los om jou eie gunstelingoases in hierdie uitgestrekte woestyn te kom soek.
Die Ruiter van Suidwes-standbeeld Foto: Marianne Styan
Die Tintenpalast en parlementstuine Foto: Marianne Styan
Joe's Beerhouse is 'n moet wanneer jy in Windhoek kuier Foto: Marianne Styan
Lede van die Himba-volk is oral te sien. Jy mag hulle nie afneem sonder om te betaal nie Foto: Marianne Styan
'n Straatverkoper tussen al haar produkte Foto: Marianne Styan
'n Vrou sit op straat en werk aan 'n Herero-rok Foto: Marianne Styan
Ou en nuwe geboue wissel mekaar af Foto: Marianne Styan
Poststrasse het interessante gangetjies met lekker restaurante en stalletjies Foto: Marianne Styan
Straatstalletjies met interessante juwele en ornamente Foto: Marianne Styan
Windhoek se middestad Foto: Marianne Styan
Eish! Da is iets an dai plek,j wl nt terug gan
In namibia kan jy die dorpe en windhoek stad invaar en stap. Pas met jou goed op vir diefstal. Maar ek het nou al 4 keer Namibiers in Johannesburg stad in gevat en dit is regtig verskriklik om so bang te wees, wens ook Suid Afrikaners wil die netheid van al die namibiers raaksien en hier toe pas.
Kallie · 5 jaar gelede
Ons was so 2 jaar terug na Swakopmund en Ais Ais mense was dit nou lekker, het Kolmanskop besoek en al die interesante plekke daar naby die paaie is ongelooflik en die wereld is vry van plastiek sakke. Ons beplan om na Hentiesbaai te gaan vroeg in 2015 wil so 2 weke vat om tot daar te kom.